દાદરે અનેક મ્યુઝિક-ડિરેક્ટરો અને ક્રિકેટરો ઇન્ડિયાને આપ્યા છે. બાળાસાહેબ ઠાકરે જેવા ધુરંધર અને નવી જ વિચારધારા ધરાવતા રાજકારણી પણ દાદરને કારણે દેશને મળ્યાં છે. નાના પાટેકર, વિક્રમ ગોખલે, દિલીપ પ્રભાવળકર જેવા નામી અને ખ્યાતનામ ઍક્ટરોના સંબંધો દાદર સાથે રહ્યા છે. વિજય તેન્ડુલકર જેવા સિદ્ધહસ્ત લેખક પણ દાદર સાથે જોડાયેલા હતા. ત્રીસ વર્ષ પહેલાં જ્યારે મેં ઘર લીધું ત્યારે મને અનેક લોકોએ રોક્યો હતો અને કહ્યું હતું કે ભવિષ્યમાં દાદરમાં રહેવું અઘરું થઈ જશે, પણ મને તો આ ત્રીસ વર્ષમાં સહેજ પણ એવું લાગ્યું નથી. હા, ગંદકી વધી છે; પણ એ માનવસર્જિત દૂષણ છે, એ તકલીફ દૂર થઈ શકે છે. ટ્રાફિકની સમસ્યા દાદરના અંદરના એટલે કે સોસાયટીના વિસ્તારોમાં છે, પણ મહાનગરપાલિકાના નવા ટાઉન-પ્લાનિંગનો હજી અમલ નથી થયો. એ થશે ત્યારે ટ્રાફિકની સમસ્યામાં પણ ઘણો ફરક પડી જશે.